Una companyia de Singapur està desenvolupant un model d'avió elèctric amb propulsió d'hidrogen destinat al transport aeri regional, amb l'objectiu d'aconseguir, segons diu, una mobilitat aèria "silenciosa, neta, personalitzada, sota demanda i descentralitzada".
L'actuació s'inscriu en els acords d'intercanvi tecnològic entre la ciutat-estat asiàtica i França, amb moltes petites i mitjanes empreses franceses col·laborant en el projecte, i amb la previsió que la companyia de Singapur obri un centre d'enginyeria al bell mig de l'ecosistema industrial aeronàutic de Tolosa, a més.
HES Element One és un avió elèctric que actualment està dissenyant l'empresa de Singapur HES Energy Systems, especialitzada en el desenvolupament i la integració de sistemes energètics ultralleugers, com ara piles de combustible, i que és una filial de H3 Dynamics, dedicada a la producció d'energia elèctrica, a la robòtica i al programari d'anàlisi de dades.
Aquesta aeronau es postula com la primera del món que satisfarà el 100% de les seves necessitats d'electricitat a partir de l'hidrogen.
HES Element One vol afavorir una mobilitat aèria més ecològica, i d'emissió zero, en els trajectes de radi curt i mitjà, entre els 500 km i els 5.000 km. L'autonomia concreta de la nau en cada situació anirà en funció de si l'hidrogen emprat és gasós o líquid, però en qualsevol cas els radis esmentats són força superiors als que actualment poden proporcionar altres vehicles aeris de propulsió elèctrica, per exemple els basats en bateries.
Val a dir que HES Element One en principi no s'està concebent per a la prestació de serveis aeris regulars, ja que tan sols pot acollir un màxim de quatre passatgers: el seu objectiu sembla, doncs, l'aviació general i corporativa, més que no pas la comercial d'alta demanda.
Recreació del futur HES Element One (© HES Energy Systems / H3 Dynamics)
HES Element One reuneix en una sola plataforma la tecnologia de piles d'hidrogen ultralleugeres desenvolupades per HES Energy Systems i les innovacions en el camp de la propulsió elèctrica distribuïda.
L'aeronau pot adoptar, a més, alguns elements tecnològics de què ja disposen els drons desenvolupats per HES fins a data d'avui, que poden ser incorporats fàcilment en un avió lleuger com HES Element One gràcies al seu sistema de propulsió modular i escalable.
L'hidrogen que necessita aquesta aeronau es pot emmagatzemar en forma líquida o gasosa.
El proveïment de combustible del nou avió serà ràpid, ja que per a la substitució de les piles d'hidrogen s'utilitzaran sistemes equipats amb guiatge automàtic, semblants als que hom pot trobar als centres de distribució logística, per exemple.
Substitució autoguiada de les piles d'hidrogen que forneixen l'electricitat necessària per al funcionament de HES Element One.
L'automatització del procés hauria de permetre recàrregues de combustible ràpides, en no més de deu minuts segons HES (© HES Energy Systems / H3 Dynamics)
L'objectiu de la companyia és de fer volar el primer HES Element One l'any 2025.
A l'entretant, l'empresa ha anat teixint algunes aliances amb altres agents del sector aeronàutic i de l'hidrogen, així com amb actors de noves modalitats de mobilitat de passatgers, com per exemple la francesa Wingly, una empresa emergent que proposa solucions de mobilitat aèria descentralitzada i regional, especialment entre ciutats mitjanes, i sense excloure la possibilitat de servir-se d'aeròdroms actualment en desús, mitjançant un esquema d'avió compartit.
HES Energy Systems pretén també associar, al nou vehicle que desenvolupa, algunes solucions locals, descentralitzades i renovables de producció o d'aïllament d'hidrogen, per exemple a partir d'energia eòlica o solar (per dur a terme l'electròlisi de l'aigua, o per afavorir la fotosíntesi en algues verdes i cianobacteris que desprenen hidrogen).
L'empresa vol bastir d'aquesta manera una mena de xarxa d'aeròdroms preparats per acollir tant l'avió HES Element One com també vehicles aeris elèctrics no tripulats de llarg abast.
La pila d'hidrogen ultralleugera en què HES Energy Systems ha estat treballat des de fa un temps (© HES Energy Systems / H3 Dynamics)
Per saber-ne més: HES Element One
Eficiència energètica, Nous vehicles i modes, Eficiència energètica, Nous vehicles i modes, Impactes del trànsit aeri, Contaminació atmosfèrica i protecció de l'ambient atmosfèric, Mitigació, Dimensió social de la mobilitat